PATVIRTINTA

Jonavos rajono savivaldybės tarybos

2025 m. balandžio 24 d. sprendimu Nr. 1TS-61

**PRIĖMIMO Į JONAVOS RAJONO SAVIVALDYBĖS BENDROJO UGDYMO MOKYKLAS MOKYTIS PAGAL PRIEŠMOKYKLINIO UGDYMO, BENDROJO UGDYMO PROGRAMAS, IKIMOKYKLINIO UGDYMO MOKYKLĄ MOKYTIS PAGAL PRIEŠMOKYKLINIO UGDYMO PROGRAMĄ**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Priėmimo į Jonavos rajono savivaldybės (toliau – Savivaldybė) bendrojo ugdymo mokyklas mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą (toliau kartu – mokykla) tvarkos aprašas (toliau – Aprašas) reglamentuoja bendruosius klasių, priešmokyklinių ugdymo grupių sudarymo ir priėmimo į mokyklas kriterijus, priėmimo į mokyklų klases ar grupes, skirtas mokiniams, turintiems specialiųjų ugdymosi poreikių, kriterijus, priėmimo mokytis pagal priešmokyklinio ugdymo programą ir bendrojo ugdymo programas organizavimą.

2. Aprašas parengtas vadovaujantis Lietuvos Respublikos švietimo įstatymu, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, Mokymo lėšų apskaičiavimo, paskirstymo ir panaudojimo tvarkos aprašu, patvirtintu, Lietuvos Respublikos Vyriausybės 2018 m. liepos 11 d. nutarimu Nr. 679 „Dėl mokymo lėšų apskaičiavimo, paskirstymo ir panaudojimo tvarkos aprašo patvirtinimo“, Priėmimo į valstybinę ir savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą kriterijų sąrašu, patvirtintu Lietuvos Respublikos švietimo, mokslo ir sporto ministro 2024 m. sausio 24 d. įsakymu Nr. V-78 „Dėl Priėmimo į valstybinę ir savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą kriterijų sąrašo patvirtinimo“, ir kitais teisės aktais.

3. Apraše vartojamos sąvokos:

3.1. **Laisva vieta** – mokymosi vieta, susidaranti komplektuojant klases iki Lietuvos Respublikos Vyriausybės nutarimu nustatyto maksimalaus mokinių skaičiaus klasėse.

3.2. **Mokinių srautas** – mokyklos (jos filialo arba skyriaus, esančių kitoje gyvenamojoje vietovėje) mokinių grupė, iš kurios gali būti formuojamos vienarūšės pagal ugdymo turinį ir ugdymo proceso organizavimą klasės (grupės) ir kuriai priskiriami mokiniai, ugdomi pagal ikimokyklinio, priešmokyklinio ugdymo programas arba bendrojo ugdymo programas 1, 2, 3, 4, 5, 6, 7, 8, 9 (I gimnazijos), 10 (II gimnazijos), III ir IV gimnazijos klasėse.

3.3. **Mokyklos aptarnaujama teritorija** – teritorija, kuri nustatoma priimant mokinius į mokyklas, vykdančias priešmokyklinio, pradinio ir pagrindinio ugdymo programas.

3.4. **Vaiko atstovai pagal įstatymą (**kaip ši sąvoka apibrėžta Lietuvos Respublikos vaiko teisių apsaugos pagrindų įstatyme)–vaiko tėvai, vaiką įvaikinus, – įtėviai, nustačius globą ar rūpybą, – globėjai ar rūpintojai, įstatymų nustatytais atvejais – valstybinė vaiko teisių apsaugos institucija;

3.5. kitos Apraše vartojamos sąvokos apibrėžtos Lietuvos Respublikos švietimo įstatyme, Mokyklų, vykdančių formaliojo švietimo programas, tinklo kūrimo taisyklėse ir kituose švietimą reglamentuojančiuose teisės aktuose.

**II SKYRIUS**

**BENDRIEJI PRIEŠMOKYKLINIO UGDYMO GRUPIŲ IR KLASIŲ SUDARYMO KRITERIJAI**

4. Priešmokyklinio ugdymo grupės ir klasės sudaromos vadovaujantis Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ (toliau – Taisyklės), Mokymo lėšų apskaičiavimo, paskirstymo ir panaudojimo tvarkos aprašu, patvirtintu Lietuvos Respublikos Vyriausybės 2018 m. liepos 11 d. nutarimu Nr. 679 „Dėl mokymo lėšų apskaičiavimo, paskirstymo ir panaudojimo tvarkos aprašo patvirtinimo“, Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo.

5. Klasių ir priešmokyklinio ugdymo grupių (išskyrus specialiąsias klases/grupes) sudarymo bendrieji kriterijai:

5.1. bendrojo ugdymo mokykloje iš visų klasių, kuriose mokoma pagal pagrindinio ugdymo programą, mažesnis mokinių skaičius už Taisyklių 2 priede nustatytą mažiausią mokinių skaičių gali būti tik vienoje klasėje, jeigu Savivaldybės taryba mokyklai papildomai skyrė mokymo lėšų (išskyrus mokymo lėšas, skiriamas iš Lietuvos Respublikos valstybės biudžeto) tiek, kiek jų skiriama iš Lietuvos Respublikos valstybės biudžeto atitinkamai klasei, turinčiai nustatytą mažiausią sąlyginės klasės mokinių skaičių pagal Lietuvos Respublikos Vyriausybės patvirtintą Mokymo lėšų apskaičiavimo, paskirstymo ir panaudojimo tvarkos aprašą;

5.2. vienas mokinys, dėl įgytų ar įgimtų sutrikimų turintis didelių arba labai didelių specialiųjų ugdymosi poreikių, besimokantis bendrojo ugdymo klasėje, prilyginamas dviem tos klasės mokiniams. Atitinkamai mažinamas didžiausias nustatytas mokinių skaičius klasėje, bet nedidinamas mokinių skaičius, kai nėra klasėje nustatyto mažiausio mokinių skaičiaus;

5.3. faktinis didelių arba labai didelių specialiųjų ugdymosi poreikių turinčių mokinių, besimokančių pagal priešmokyklinio ugdymo programą bendrosios paskirties grupėse, skaičius mokinių sraute didinamas 2 kartus.

6. Bendrojo ugdymo mokykloms rekomenduojama:

6.1. sudaryti 1–4 klasėse 1 ar 2 mokiniais mažesnį mokinių skaičių už didžiausią mokinių skaičių klasėje, jungtinėje klasėje, nei nustatytas Taisyklių 2 priede, 5–8, 9 (I gimnazijos), 10 (II gimnazijos) klasėse ir III–IV gimnazijos klasėse 1–4 mokiniais mažesnį mokinių skaičių už didžiausią mokinių skaičių, nei nustatytas Taisyklių 2 priede;

6.2. bendrojo ugdymo klasėje, jungtinėje klasėje ugdyti ne daugiau kaip 3 mokinius, dėl įgimtų ar įgytų sutrikimų turinčius didelių ar labai didelių specialiųjų ugdymosi poreikių;

6.3. vienos klasės sraute sudarant daugiau nei vieną komplektą, mokinius į juos paskirstyti tolygiai.

7. Mokykloje gali būti ne daugiau kaip penktadalis mokinių, turinčių didelių ir labai didelių specialiųjų ugdymosi poreikių, išskyrus atvejį, kai visų mokinių, turinčių specialiųjų ugdymosi poreikių, deklaruota gyvenamoji vieta yra tai mokyklai priskirtoje aptarnavimo teritorijoje.

8. Jonavos rajono savivaldybės taryba (toliau – Savivaldybės taryba):

8.1. kiekvienais kalendoriniais metais ne vėliau kaip iki gegužės 31 d. mokykloms (atskirai – jų skyriams, jei jie įregistruoti kitose gyvenamosiose vietovėse) nustato: mokinių skaičių kiekvienos klasės sraute ir klasių skaičių kiekviename sraute; mokinių, ugdomų pagal priešmokyklinio ugdymo programą, skaičių ir priešmokyklinio ugdymo grupių skaičių. Jei sudaromos jungtinės klasės, nustato, iš kokių klasių sudaroma jungtinė klasė, ir nurodo kiekvienos klasės mokinių skaičių;

8.2. iki rugpjūčio 31 d. patikslina mokinių skaičių kiekvienos klasės sraute ir klasių skaičių kiekviename sraute, mokinių, ugdomų pagal priešmokyklinio ugdymo programą, skaičių ir priešmokyklinio ugdymo grupių skaičių. Jei iš mokyklai priskirtos aptarnavimo teritorijos prašymų mokytis mokykloje skaičius yra didesnis, nei nustatytas, mokinių skaičius kiekvienos klasės sraute ir klasių skaičius kiekviename sraute, mokinių, ugdomų pagal priešmokyklinio ugdymo programą, skaičius ir priešmokyklinio ugdymo grupių skaičius didinamasarba mokiniai siunčiami į kitą, arčiausiai jų deklaruotos gyvenamosios vietos esančią mokyklą, kurioje yra laisvų mokymosi vietų; jei mokykla nesurenka nustatyto mokinių skaičiaus ir nesudaro patvirtinto klasių ir (ar) priešmokyklinio ugdymo grupių skaičiaus, mokinių, klasių ir (ar) grupių skaičius mažinamas.

8.3. pagal poreikį per mokslo metus tikslina priešmokyklinio ugdymo grupių skaičių, klasių skaičių.

9. Mokyklos vadovas Savivaldybės administracijos švietimo skyrių (toliau – Švietimo skyrius) informuoja raštu:

9.1. apie planuojamą priešmokyklinio ugdymo grupių skaičių ir mokinių skaičiaus vidurkį priešmokyklinio ugdymo grupėse kitiems mokslo metams; mokyklos klasių skaičių kiekviename sraute ir mokinių skaičių kiekvienos klasės sraute kitiems mokslo metams; tuo atveju, jei planuoja sudaryti jungtines klases, nurodo, iš kokių klasių sudaroma jungtinė klasė ir kiekvienos klasės mokinių skaičių – iki Švietimo skyriaus atskiru pranešimu nustatytos datos;

9.2. 33.2 papunktyje nustatytu atveju, jei numato didinti ar mažinti priešmokyklinio ugdymo grupių skaičių, klasių (jungtinių klasių) skaičių kitiems mokslo metams, – iki einamųjų metų rugpjūčio 22 dienos;

9.3. 8.3. papunktyje nustatytu atveju – iki Švietimo skyriaus atskiru pranešimu nustatytos datos.

**III SKYRIUS**

**PRIĖMIMO Į MOKYKLAS KRITERIJAI**

10. Į Savivaldybės mokyklą mokytis pagal priešmokyklinio, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą pirmumo teise priimamas asmuo, gyvenantis tai mokyklai priskirtoje aptarnavimo teritorijoje (3 priedas). Tėvų (globėjų, rūpintojų) ir vaiko pageidavimu vaikas gali būti priimtas į kitą mokyklą tuo atveju, jeigu joje yra laisvų vietų.

11. Priėmimo į mokyklas mokytis pagal priešmokyklinio ugdymo, bendrojo ugdymo programas kriterijai:

11.1. asmenys, turintys sunkių judėjimo ir atramos funkcijos sutrikimų, ir vaikai, kurių bent vienas iš tėvų (globėjų, rūpintojų) turi sunkių judėjimo ir atramos funkcijos sutrikimų, kai mokykla, priskirta Savivaldybės teritorijoje pagal deklaruotą gyvenamąją vietą, nėra pritaikyta judėjimo negalią turintiems asmenims, turi teisę pasirinkti bet kurią kitą Savivaldybės bendrojo ugdymo mokyklą, kuri atitinka jų fizinius poreikius, kartu su vaikais, gyvenančiais mokyklai priskirtoje aptarnavimo teritorijoje, ir į ją patekti be eilės;

11.2. asmenys ir jų bent vienas iš tėvų (globėjų, rūpintojų), gyvenantys ir gyvenamąją vietą deklaravę mokyklai priskirtoje aptarnavimo teritorijoje, globojamų ar įvaikintų vaikų globėjai, rūpintojai, gyvenamąją vietą deklaravę mokyklai priskirtoje aptarnavimo teritorijoje. Iš šių asmenų, pageidaujančių mokytis mokykloje, sudaromos eilės priešmokyklinės ugdymo grupės sraute, klasių srautuose, vadovaujantis šiais kriterijais (kriterijai išdėstyti pagal prioritetą):

11.2.1. pirmumo teise priimami įvaikinti vaikai, globotiniai, rūpintiniai (išskyrus atvejus, kai laikinoji globa nustatoma tėvų prašymu);

11.2.2. pirmumo teise priimami asmenys, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių;

11.2.3. pirmumo teise priimami asmenys, gyvenamąją vietą deklaravę Savivaldybės suteiktame socialiniame būste;

11.2.4. pirmumo teise priimami asmenys, kurių broliai ir (ar) seserys (įbroliai ir (ar) įseserės) prašymo pateikimo metu jau mokosi pagal pradinio ir (ar) pagrindinio ugdymo programą toje mokykloje;

11.2.5. pirmumo teise priimami pedagoginių darbuotojų, dirbančių toje mokykloje, vaikai;

11.2.6. pirmumo teise priimami vaikai darbuotojų, kurie patenka į Savivaldybės tarybos sprendimais nustatytų trūkstamų specialistų pritraukimo į Savivaldybės viešąsias ir biudžetines įstaigas programas ir tvarkų aprašus;

11.2.7. asmenys, ilgiausiai gyvenantys ir gyvenamąją vietą deklaravę mokyklai priskirtoje aptarnavimo teritorijoje;

11.2.8. kai likusių laisvų mokymosi vietų yra mažiau nei asmenų, kurie ilgiausiai gyvena mokyklai priskirtoje aptarnavimo teritorijoje su ta pačia registracijos mokyklai priskirtoje aptarnavimo teritorijoje data, pirmumas suteikiamas asmenims, kurie gyvena arčiausiai mokyklos einant pėsčiomis, bet ne toliau negu 3 km atstumu, vadovaujantis interneto žemėlapių svetaine [www.maps.lt](http://www.maps.lt).;

11.3. asmenys, dėl mokymosi vietų trūkumo mokykloje, kurios aptarnavimo teritorijoje gyvena, jų prašymu Savivaldybės mero įgalioto darbuotojo nukreipti į kitą artimiausią Savivaldybės mokyklą, vykdančią tą pačią ugdymo programą, turinčią laisvų vietų, į joje laisvas mokymosi vietas priimami (Aprašo 33.2 papunktyje nustatytu laikotarpiu) pirmumo teise.

12. Į laisvas mokymosi vietas, likusias priėmus mokinius pagal mokyklai priskirtą aptarnavimo teritoriją, į mokyklas mokytis pagal priešmokyklinio ugdymo, pradinio ugdymo ir pagrindinio ugdymo programas priimami asmenys, gyvenantys ir gyvenamąją vietą deklaravę mokyklai priskirtoje aptarnavimo teritorijoje po nustatytos prašymų ir kitų dokumentų priėmimo pabaigos datos, ir asmenys, negyvenantys mokyklai priskirtoje aptarnavimo teritorijoje. Esant daugiau prašymų nei laisvų mokymosi vietų mokykloje, eilė sudaroma pirmumą teikiant asmenims, kurie yra gyvenantys ir gyvenamąją vietą deklaravę Savivaldybės teritorijoje ir sumuojant Aprašo 12.1–12.9 papunkčiuose išvardytus kriterijus, kurie yra lygiaverčiai:

12.1. vaikai, kuriuos augina vienas iš tėvų (globėjų, rūpintojų) (jeigu kitas yra miręs, teismo pripažintas dingusiu be žinios ar nežinia kur esančiu, teismo pripažintas neveiksniu arba teismo sprendimu apribotos tėvystės teisės);

12.2. vaikai su negalia bei vaikai, kurių vienas arba abu tėvai (globėjai, rūpintojai) yra asmenys su negalia;

12.3. dvynukai, trynukai ir kiti daugiavaisio gimimo asmenys (priimami kartu);

12.4. asmenys iš daugiavaikių šeimų;

12.5. asmenys, kurių broliai ir (ar) seserys (įbroliai ir (ar) įseserės) prašymo pateikimo metu jau mokosi toje mokykloje;

12.6. asmenys, kurie mokėsi, buvo ugdomi mokykloje (buvo sudaryta mokymosi sutartis) ir pageidaujantys tęsti mokymąsi pagal aukštesnio lygmens programą toje pačioje mokykloje;

12.7. užsienio valstybių diplomatinio korpuso darbuotojų, dirbančių Lietuvos Respublikoje esančiose diplomatinėse atstovybėse, Lietuvos Respublikos diplomatinio korpuso darbuotojų, sugrįžusių iš darbo užsienyje gyventi į mokyklai priskirtą aptarnavimo teritoriją, ir Lietuvos Respublikos krašto apsaugos sistemos profesinės karo tarnybos karių, perkeltų gyventi į mokyklai priskirtą aptarnavimo teritoriją, vaikai;

12.8. reemigrantų vaikai, kurių tėvai buvo deklaravę išvykimą iš Lietuvos, tačiau apsisprendė grįžti gyventi į Lietuvą ir prie savo prašymo pateikė visus reikiamus dokumentus, patvirtinančius, kad jie su savo vaikais buvo išvykę gyventi į užsienį (išsideklaravimo iš Lietuvos pažyma, vaiko mokymosi užsienyje pasiekimų pažyma) ir nuo grįžimo į Lietuvą nesimokė pagal jokią ugdymo programą Lietuvos Respublikos teritorijoje;

12.9. pedagoginių darbuotojų, dirbančių toje mokykloje, vaikai;

12.10. kai likusių laisvų vietų yra mažiau nei asmenų, kurie turi vienodą kriterijų skaičių, pirmumas suteikiamas asmenims, kurie gyvena arčiausiai mokyklos einant pėsčiomis, bet ne toliau negu 3 km atstumu vadovaujantis interneto žemėlapių svetaine [www.maps.lt](http://www.maps.lt).

13. Asmenys mokytis pagal vidurinio ugdymo programą gimnazijoje priimami iš visos Savivaldybės teritorijos. Pirmumo teise priimami asmenys, pageidaujantys tęsti mokymąsi pagal vidurinio ugdymo programą, besimokantys tos pačios gimnazijos II klasėje. Jei pageidaujančių mokytis yra daugiau nei laisvų mokymosi vietų, mokytis pirmiausia priimami asmenys, jei jie turėjo teisę šioje gimnazijoje mokytis pagal pagrindinio ugdymo programos antrąją dalį.

14. Į Jonavos Jeronimo Ralio gimnaziją priimami suaugusieji asmenys mokytis pagal suaugusiųjų pagrindinio ugdymo programos II dalį ir suaugusiųjų vidurinio ugdymo programą. Mokytis pagal šias ugdymo programas taip pat gali 16–17 metų dirbantis jaunuolis, nepilnametis, negalintis tęsti mokymosi pagal bendrojo ugdymo programą dėl nėštumo ir gimdymo atostogų ar vaiko auginimo. Suaugusiųjų klasės neformuojamos, jei nesusidaro Lietuvos Respublikos Vyriausybės nutarimu patvirtintame Mokymo lėšų apskaičiavimo, paskirstymo ir panaudojimo tvarkos apraše nustatytas mažiausias sąlyginės klasės mokinių skaičius.

15. Per mokslo metus į mokyklą atvykę mokiniai priimami į laisvas vietas klasių (grupių) komplektuose; į mokyklą atvykęs mokinys, gyvenantis jai priskirtoje teritorijoje, ir joje nesant laisvų vietų, nukreipiamas į artimiausią tą pačią programą vykdančią mokyklą, turinčią laisvų vietų.

16. Iš užsienio atvykęs asmuo, asmuo, Lietuvoje baigęs užsienio valstybės arba tarptautinės organizacijos pradinio, pagrindinio ugdymo programą ar tam tikrą jos dalį arba vidurinio ugdymo programos dalį, priimamas mokytis bendra tvarka.

17. Užsieniečių, turinčių teisę nuolat ar laikinai gyventi Lietuvos Respublikoje ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikai, nemokantys lietuvių kalbos, į mokyklą priimami, vadovaujantis bendraisiais ugdymo planais, kuriuos tvirtina Švietimo, mokslo ir sporto ministras.

18. Prieglobsčio prašytojų, neturinčių teisinį statusą Lietuvos Respublikoje patvirtinančių dokumentų, vaikai į mokyklą priimami Ruklos pabėgėlių priėmimo centrui pateikus prašymą mokyklos vadovui, kuris priima sprendimą suderinęs su Asmenų prašymų dėl Apraše nenumatytų atvejų nagrinėjimo komisija, kurios sudarymo tvarka reglamentuota Aprašo 44 punkte.

19. Vaikas mokytis pagal priešmokyklinio ir bendrojo ugdymo programas ugdymosi šeimoje mokymo proceso organizavimo būdu priimamas į Savivaldybės mero potvarkiu patvirtintą mokyklų, padedančių tėvams (globėjams, rūpintojams) organizuoti vaikų ugdymą (ugdymąsi) šeimoje, sąrašą įtrauktas mokyklas, vadovaujantis Ugdymosi šeimoje įgyvendinimo tvarkos aprašu, patvirtintu Lietuvos Respublikos Vyriausybės 2020 m. gegužės 20 d. nutarimu Nr. 504 „Dėl ugdymosi šeimoje įgyvendinimo tvarkos aprašo patvirtinimo“. Mokyklų, padedančių tėvams (globėjams, rūpintojams) organizuoti vaikų ugdymą (ugdymąsi) šeimoje, sąrašas skelbiamas savivaldybės interneto svetainėje www.jonava.lt.

**IV SKYRIUS**

**PRIĖMIMO Į MOKYKLŲ KLASES AR GRUPES, SKIRTAS MOKINIAMS, TURINTIEMS SPECIALIŲJŲ UGDYMOSI POREIKIŲ, KRITERIJAI**

20. Į Savivaldybės ikimokyklinio ugdymo, priešmokyklinio ugdymo mokyklos grupę ir bendrojo ugdymo mokyklos klasę, skirtą mokiniams, turintiems specialiųjų ugdymosi poreikių, priimami asmenys, turintys didelių ir labai didelių specialiųjų ugdymosi poreikių.

21. Į Jonavos „Neries“ pagrindinės mokyklos specialiojo ugdymo skyriaus specialiąsias klases mokytis pagal individualizuotas pradinio ir pagrindinio ugdymo programas priimami asmenys:

21.1. kuriems švietimo pagalbos tarnyba (ar pedagoginė psichologinė tarnyba) yra nustačiusi vidutinį, žymų, labai žymų ar nepatikslintą intelekto sutrikimą; kompleksinę negalią, kurios derinyje yra vidutinis, žymus, labai žymus ar nepatikslintas intelekto sutrikimas bei  elgesio ar (ir) emocijų sutrikimus (prieštaraujančio neklusnumo sutrikimas, elgesio sutrikimas (asocialus elgesys) ir (ar) emocijų sutrikimas (nerimo spektro sutrikimas, nuotaikos spektro sutrikimas), vaikystės autizmas, atipiškąs (netipiškas) autizmas, Rett’o sindromas ar kiti įvairiapusiai raidos sutrikimai,  judesio bei padėties sutrikimai;

21.2. esant poreikiui, asmenys, turintys vidutinį, žymų ar labai žymų intelekto sutrikimą, baigę pagrindinio ugdymo individualizuotą programą, priimami mokytis pagal socialinių įgūdžių ugdymo programą.

22. Į Jonavos vaikų lopšelio-darželio „Lakštingalėlė“ specialiąją ikimokyklinio, priešmokyklinio ugdymo grupę ugdytis pagal pritaikytą ikimokyklinio, priešmokyklinio ugdymo programą priimami asmenys, kuriems   švietimo pagalbos tarnyba / pedagoginė psichologinė tarnyba yra nustatę: įvairiapusį raidos (vaikystės autizmo) sutrikimą ar kitus įvairiapusius raidos sutrikimus, elgesio ir/ar emocijų (prieštaraujančio neklusnumo) sutrikimą, negalią dėl judesio ir padėties bei neurologinio (sunkaus judesio ir padėties) sutrikimo arba kompleksinę negalią, kurios derinyje yra judesio bei padėties sutrikimų, įvairiapusių raidos sutrikimų, elgesio ar/ir emocijų (prieštaraujančio neklusnumo) sutrikimą.

**V SKYRIUS**

**PRIĖMIMO MOKYTIS PAGAL PRIEŠMOKYKLINIO UGDYMO PROGRAMĄ IR BENDROJO UGDYMO PROGRAMAS ORGANIZAVIMAS**

23. Asmenys mokytis pagal bendrojo ugdymo programas priimami vadovaujantis Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“, į priešmokyklinio ugdymo programą – vadovaujantis Priešmokyklinio ugdymo organizavimo tvarkos aprašu, patvirtintu Lietuvos Respublikos švietimo, mokslo ir sporto ministro 2013 m. lapkričio 21 d. įsakymu Nr. V-1106 „Dėl Priešmokyklinio ugdymo tvarkos aprašo patvirtinimo“.

24. Prašymų priėmimo į mokyklą pradžios data – sausio 2 d.

25. Būsimųjų priešmokyklinukų, pirmokų, penktokų, devintokų (pirmos gimnazijos klasės) tėvų (globėjų, rūpintojų) prašymai pagal Aprašo 10 punkto kriterijų ir trečios gimnazijos klasės mokinių prašymai mokyklose registruojami dviem etapais:

25.1. nuo sausio 2 d. iki einamųjų metų balandžio 1 d.;

25.2. nuo Savivaldybės tarybos priimto sprendimo datos, kaip nustatyta Aprašo 8.1. papunktyje, iki birželio 30 d.

26. Asmuo, pageidaujantis mokytis, mokyklos vadovui teikia prašymą (popierinį ar elektroninį variantą), parengtą pagal prašymo dėl priėmimo į bendrojo ugdymo mokyklą arba ikimokyklinio ugdymo mokyklą formą arba prašymo dėl priėmimo į gimnazijos vidurinio ugdymo programą formą (1 ir 2 priedai). Prašymą už vaiką iki 14 metų teikia vienas iš tėvų (globėjų), vaikas nuo 14 iki 18 metų – turintis vieno iš tėvų (rūpintojų) raštišką sutikimą.

27. Mokinys, pageidaujantis pradėti mokytis pagal aukštesnio lygmens ugdymo programą toje pačioje mokykloje, mokyklos vadovui teikia tik prašymą (už vaiką iki 14 metų teikia vienas iš tėvų (globėjų), vaikas nuo 14 iki 18 metų – turintis vieno iš tėvų (rūpintojų) raštišką sutikimą) (mokymosi pasiekimų įteisinimo dokumento teikti nereikia).

28. Prašymus registruoja ir informaciją apie mokinių priėmimą, laisvas mokymosi vietas teikia mokyklos direktoriaus įsakymu paskirtas asmuo.

29. Už pateiktų duomenų teisingumą atsako prašymo pateikėjas teisės aktų nustatyta tvarka.

30. Iš asmenų, atvykusių mokytis per mokslo metus, prašymai ir kiti dokumentai priimami atvykimo dieną.

31. Prašymas ir kiti dokumentai gali būti teikiami asmeniškai, elektroniniu paštu arba registruotu laišku ir mokykloje yra registruojami Dokumentų tvarkymo ir apskaitos taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“, nustatyta tvarka Prašymų priimti mokytis registre, kuris įrašomas į mokyklos dokumentacijos planą.

32. Mokykloje mokinių priėmimą organizuoja ir vykdo mokyklos direktorius ir mokyklos mokinių priėmimo komisija (toliau – Komisija).

33. Priėmimas į mokyklas organizuojamas dviem etapais:

33.1. pagrindinis priėmimas – nuo Aprašo 8.1 papunktyje nustatytos Savivaldybės tarybos sprendimo priėmimo datos (ne vėliau kaip nuo gegužės 31d.) iki birželio 30 d.;

33.2. papildomas priėmimas į mokyklose esančias laisvas vietas organizuojamas nuo liepos 1 d. iki rugpjūčio 20 d.

34. Mokyklos direktorius:

34.1. įsakymu tvirtina Mokinių priėmimo komisijos (toliau – Komisija) sudėtį ir jos darbo tvarką. Komisiją sudaro ne mažiau kaip 5 nariai. Komisijos pirmininku skiriamas mokyklos direktoriaus pavaduotojas ugdymui. Mokyklos direktorius negali būti nei Komisijos pirmininku, nei nariu. Į Komisijos sudėtį savo atstovus gali siūlyti mokykloje veikiančios savivaldos institucijos;

34.2. įsakymu tvirtina į mokyklą priimtų mokinių sąrašus;

34.3. patvirtina mokinių paskirstymo į klases tvarką, principus ir kriterijus;

34.4. mokinių paskirstymas į klases (srautus) įforminamas mokyklos direktoriaus įsakymu;

34.5. informuoja savivaldos institucijas apie galimybę dalyvauti Komisijos sudėtyje;

34.6. sprendžia priėmimo metu iškilusius klausimus.

35. Dokumentai, kuriuos turi pateikti į mokyklą priimami asmenys:

35.1. asmuo, pageidaujantis mokytis pagal mokykloje teikiamas ugdymo programas, mokyklos vadovui teikia prašymą ir bent vieno tėvų (globėjų, rūpintojų) gyvenamąją vietą patvirtinantį dokumentą;

35.2. gimimo liudijimą ar vaiko asmens tapatybę patvirtinantį dokumentą arba šio dokumento kopiją, leidimą gyventi Lietuvoje (išskyrus Lietuvos Respublikos piliečius) arba šio dokumento kopiją, vaiko įgyto išsilavinimo pažymėjimą arba mokymosi pasiekimų pažymėjimą (netaikytina ikimokyklinio ugdymo mokyklai ir pradėsiantiems mokytis pirmoje klasėje) arba šio dokumento kopiją;

35.3. nustatytos formos vaiko sveikatos pažymėjimą. Jeigu pateikiami gimimo liudijimo ar vaiko asmens tapatybę patvirtinančio dokumento, leidimo gyventi Lietuvoje, vaiko įgyto išsilavinimo pažymėjimo arba mokymosi pasiekimų pažymėjimo originalai, mokykla patvirtina jų kopijas, o originalus grąžina mokiniui ar vienam iš tėvų (globėjų, rūpintojų). Jeigu pateikiamos gimimo liudijimo ar vaiko asmens tapatybę patvirtinančio dokumento, leidimo gyventi Lietuvoje, vaiko įgyto išsilavinimo pažymėjimo arba mokymosi pasiekimų pažymėjimo kopijos, nepaliudytos dokumentų kopijų tikrumo paliudijimo teisę turinčio asmens ar institucijos, mokinys ar vienas iš tėvų (globėjų, rūpintojų) dokumentų originalus pateikia prieš pasirašydamas mokymosi sutartį.

36. Į mokyklą priimant specialiųjų ugdymosi poreikių turinčius vaikus, tėvai (globėjai, rūpintojai) turi pateikti specialiuosius ugdymosi poreikius įrodančius dokumentus (jų kopijas).

37. Jei prašymų mokytis mokykloje pagal atitinkamas ugdymo programas yra daugiau nei mokymosi vietų, Komisija turi teisę prašyti papildomai pateikti per jos nustatytą terminą pažymą apie vieno iš tėvų (globėjų, rūpintojų) ir paties vaiko deklaruotą gyvenamąją vietą ir kitus dokumentus, patvirtinančius pirmumo kriterijus.

38. Priėmimo į mokyklas metu paaiškėjus gyvenamosios vietos deklaravimo pažeidimams (pvz., kai deklaruojama vieta nėra gyvenamosios patalpos, kuriose nėra užtikrinamos sąlygos mokytis, ar vienoje vietoje deklaruota daugiau skirtingų šeimų asmenų ir tuo deklaruotu adresu negyvena ir t. t.), asmenys į mokyklą nepriimti pagal nurodytą deklaruotą gyvenamąją vietą ir nukreipiami į mokyklas, kurioms priskirta aptarnavimo teritorija pagal jų faktiškai gyvenamąją vietą ar perkeliami į laukiančiųjų į laisvas vietas eilę. Paaiškėjus pažeidimui, mokykla surašo aktą, informuoja seniūniją ir Vaiko teisių apsaugos tarnybą, jeigu asmuo nepilnametis.

39. Asmens priėmimas mokytis įforminamas mokymo sutartimi. Mokymo sutartis sudaroma asmeniui naujai atvykus mokytis arba mokiniui, pradėjus mokytis pagal aukštesnio lygmens ugdymo programą:

39.1. mokymo sutartį už vaiką iki 14 metų jo vardu sudaro tėvai (globėjai);

39.2. vaikas nuo 14 iki 18 metų mokymo sutartį sudaro turėdamas tėvų (rūpintojų) rašytinį sutikimą.

40. Mokymo sutartis nenutraukiama:

40.1. laikino mokinio išvykimo gydytis laikotarpiu;

40.2. laikotarpiu, kai mokinys laikinai (iki 6 mėn.) išvykęs mokytis pagal tarptautinę mokinių mobilumo (judumo), mainų programą;

40.3. akademinių atostogų laikotarpiu.

41. Mokymo sutartis registruojama Mokymo sutarčių registracijos žurnale. Vienas mokymo sutarties egzempliorius įteikiamas prašymą pateikusiam asmeniui, kitas egzempliorius lieka mokykloje. Mokymo sutartis, mokinio ir (ar) jo tėvų (globėjų, rūpintojų) prašymai, pažymos apie mokymosi pasiekimus mokykloje ir kita su mokinio ugdymu susijusi informacija tvarkoma mokykloje. Tvarkant duomenis vadovaujamasi 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu bei mokyklos direktoriaus įsakymu patvirtintomis Asmens duomenų tvarkymo taisyklėmis.

42. Sudarius mokymo sutartį, asmuo įregistruojamas mokinių registre, nurodoma pirmoji mokinio mokymosi diena.

43. Mokykla skelbia informaciją apie mokinių priėmimą ir laisvas vietas mokyklos interneto svetainėje. Informacija papildomai gali būti skelbiama mokyklos skelbimų lentoje.

44. Aktualiems, Apraše nenumatytiems atvejams nagrinėti sudaroma nuolatinė priėmimo į Savivaldybės mokyklas nenumatytų atvejų komisija ne mažiau kaip iš penkių narių (trijų Savivaldybės tarybos narių, Savivaldybės administracijos atstovų ir dviejų mokyklų atstovų), kurios sudėtį ir darbo reglamentą tvirtina Savivaldybės meras.

**VI SKYRIUS**

**BAIGIAMOSIOS NUOSTATOS**

45. Aprašo 35 p. nustatytų privalomų pateikti dokumentų pagrįstumą ir bendrą duomenų patikrinimą atlieka mokyklos Komisija.

46. Aprašas skelbiamas Savivaldybės ir mokyklų interneto svetainėse.

47. Už Aprašo įgyvendinimą atsakingas mokyklos direktorius.

48. Aprašo nuostatų vykdymo priežiūrą ir kontrolę atlieka Švietimo skyrius.

49. Įdiegus centralizuotą priėmimo mokytis pagal švietimo programas informacinę sistemą, priėmimas į mokyklas organizuojamas centralizuotai vieno langelio principu.

50. Aprašas keičiamas ar pripažįstamas netekusiu galios Lietuvos Respublikos teisės aktų nustatyta tvarka.

**––––––––––––––––––––––**

Priėmimo į Jonavos rajono savivaldybės

bendrojo ugdymo mokyklas mokytis pagal

priešmokyklinio ugdymo, bendrojo ugdymo

programas ir ikimokyklinio ugdymo mokyklą

mokytis pagal priešmokyklinio ugdymo

programą tvarkos aprašo

1 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(vieno iš tėvų ar kito vaiko atstovo pagal įstatymą vardas ir pavardė)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(vaiko deklaruotos gyvenamosios vietos adresas)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(vaiko gyvenamosios vietos adresas)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(tėvų ar kito vaiko atstovo pagal įstatymą telefonas, el. paštas)*

\_\_\_\_\_\_\_\_\_\_\_\_\_\_\_\_\_\_\_\_ mokyklos direktoriui

**PRAŠYMAS DĖL VAIKO PRIĖMIMO Į BENDROJO UGDYMO MOKYKLĄ ARBA IKIMOKYKLINIO UGDYMO MOKYKLĄ**

20\_\_ m. \_\_\_\_\_\_\_\_\_\_\_ d.

Prašau priimti mano sūnų / dukterį, globotinį /globotinę *(pabraukti)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *(vaiko vardas ir pavardė, asmens kodas)*

nuo 20\_\_\_ m. \_\_\_\_\_\_\_\_\_ \_\_ d. į \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *(įrašyti mokyklos pavadinimą ir klasę / grupę )*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NURODOMA PIRMUMO TEISĖ PAGAL APRAŠO III SKYRIUJE NUSTATYTUS KRITERIJUS:

1.

2.

3.

PRIDEDAMOS PIRMUMO TEISĘ PATVIRTINANČIŲ DOKUMENTŲ KOPIJOS:

1.

2

3.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(parašas) (pareiškėjo vardas ir pavardė)*

**Pasirašydamas** / -a **patvirtinu**, kad esu **informuotas** / -a, jog \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (toliau – Mokykla), juridinio asmens kodas \_\_\_\_\_\_\_\_\_\_\_\_\_\_\_\_, buveinės adresas \_\_\_\_\_\_\_\_\_\_\_\_\_\_\_\_\_\_\_\_\_\_\_\_ tel. \_\_\_\_\_\_\_\_\_\_\_\_, tvarkydama mano asmens duomenis veikia kaip duomenų valdytojas. Mokykla mano pateiktus asmens duomenis tvarko vaiko priėmimo į bendrojo ugdymo mokyklą arba ikimokyklinio ugdymo mokyklą tikslu. Asmens duomenys tvarkomi vadovaujantis Bendrojo duomenų apsaugos reglamento (BDAR) 6 straipsnio 1 dalies c punktu - vykdant teisinę prievolę. Asmens duomenys gali būti pateikti: ikiteisminio tyrimo įstaigai, prokurorui ar teismui dėl jų žinioje esančių administracinių, civilinių, baudžiamųjų bylų kaip įrodymai ar kitoms institucijoms ar įstaigoms, kai tokių duomenų pateikimas yra privalomas teisės aktų nustatyta tvarka.

Esu informuotas / -a, jog kreipiantis raštu į duomenų valdytoją turiu teisę prašyti: leisti susipažinti su savo asmens duomenimis; juos ištaisyti arba ištrinti, arba apriboti jų tvarkymą; atšaukti duotą sutikimą; pateikti skundą Valstybinei duomenų apsaugos inspekcijai (L. Sapiegos g. 17, 10312 Vilnius, ada@ada.lt).

Suprantu, kad mano teisės gali būti įgyvendintos tik nustačius mano tapatybę, taip pat kiekvienu konkrečiu atveju įvertinus mano prašymo pagrįstumą. Mokyklos duomenų apsaugos pareigūno, į kurį galiu kreiptis dėl savo kaip duomenų subjekto teisių įgyvendinimo bei kitų klausimų kontaktai – \_\_\_\_\_\_\_\_\_\_\_\_\_\_\_, tel. \_\_\_\_\_\_\_\_\_\_\_\_\_\_\_\_\_\_\_\_\_\_, el. p. adresas: \_\_\_\_\_\_\_\_\_\_\_\_\_\_\_\_\_\_\_\_\_\_.

Priėmimo į Jonavos rajono savivaldybės

bendrojo ugdymo mokyklas mokytis pagal

priešmokyklinio ugdymo, bendrojo ugdymo

programas ir ikimokyklinio ugdymo mokyklą

mokytis pagal priešmokyklinio ugdymo

programą tvarkos aprašo

2 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(pareiškėjo vardas ir pavardė)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(gyvenamosios vietos adresas, telefonas, el. paštas)*

\_\_\_\_\_\_\_\_\_\_\_\_\_\_\_\_\_\_\_\_ gimnazijos direktoriui

**PRAŠYMAS DĖL PRIĖMIMO Į GIMNAZIJOS VIDURINIO UGDYMO PROGRAMĄ**

20\_\_ m. \_\_\_\_\_\_\_\_\_\_\_ d.

Prašau priimti mane \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(vardas ir pavardė, asmens kodas)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nuo 20\_\_\_ m. \_\_\_\_\_\_\_\_\_ \_\_ d. į \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ gimnazijos III -ią klasę.

 *(įrašyti gimnazijos pavadinimą)*

TURIU TEISĘ Į PIRMUMĄ PAGAL ŠIUOS APRAŠO III SKYRIUJE NUSTATYTUS KRITERIJUS:

1.

2.

PRIDEDAMOS PIRMUMO TEISĘ PATVIRTINANČIŲ DOKUMENTŲ KOPIJOS:

1.

2.

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(*parašas*) (*pareiškėjo vardas ir pavardė*)

**Pasirašydamas** / -a **patvirtinu**, kad esu **informuotas** / -a, jog \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (toliau – Gimnazija), juridinio asmens kodas \_\_\_\_\_\_\_\_\_\_\_\_\_\_\_\_, buveinės adresas \_\_\_\_\_\_\_\_\_\_\_\_\_\_\_\_\_\_\_\_\_\_\_\_ tel. \_\_\_\_\_\_\_\_\_\_\_\_, tvarkydama mano asmens duomenis veikia kaip duomenų valdytojas. Gimnazija mano pateiktus asmens duomenis tvarko priėmimo į gimnazijos vidurinio ugdymo programą tikslu. Asmens duomenys tvarkomi vadovaujantis Bendrojo duomenų apsaugos reglamento (BDAR) 6 straipsnio 1 dalies c punktu - vykdant teisinę prievolę. Asmens duomenys gali būti pateikti: ikiteisminio tyrimo įstaigai, prokurorui ar teismui dėl jų žinioje esančių administracinių, civilinių, baudžiamųjų bylų kaip įrodymai ar kitoms institucijoms ar įstaigoms, kai tokių duomenų pateikimas yra privalomas teisės aktų nustatyta tvarka.

Esu informuotas / -a, jog kreipiantis raštu į duomenų valdytoją turiu teisę prašyti: leisti susipažinti su savo asmens duomenimis; juos ištaisyti arba ištrinti, arba apriboti jų tvarkymą; atšaukti duotą sutikimą; pateikti skundą Valstybinei duomenų apsaugos inspekcijai (L. Sapiegos g. 17, 10312 Vilnius, ada@ada.lt).

Suprantu, kad mano teisės gali būti įgyvendintos tik nustačius mano tapatybę, taip pat kiekvienu konkrečiu atveju įvertinus mano prašymo pagrįstumą. Gimnazijos duomenų apsaugos pareigūno, į kurį galiu kreiptis dėl savo kaip duomenų subjekto teisių įgyvendinimo bei kitų klausimų kontaktai – \_\_\_\_\_\_\_\_\_\_\_\_\_\_\_, tel. \_\_\_\_\_\_\_\_\_\_\_\_\_\_\_\_\_\_\_\_\_\_, el. p. adresas: \_\_\_\_\_\_\_\_\_\_\_\_\_\_\_\_\_\_\_\_\_\_.